Mmegi Blogs :: Leo ga le kgaoganngwe
Leo ga le kgaoganngwe
Setswana sa re, 'Mookodi wa pula o beelediwa ntlheng tsotlhe.' Se raya gore, botshelo bo lekwa ka ditsela tse di farologanyeng. E re go padile fa, o leke ka fale. A dira jalo Rre Ratang Ramosielele, a nna le tsela ya gagwe ya go leka botshelo. Re utlwa fa monna yo, a dira digalase tse di nwelang, a baakanya tse di thubegileng, e bile o dira dipone; mo go tse tsotlhe, a dirisa digalase tse di dirisitsweng.
Go bolelwa fa Rre Ratang Ramosielele, a tsenye sekole mme a felela ka lokwalo lwa mophato wa boraro (Form 111). Bangwe e a re ba sa kgona go tswelela le dithuto tsa bone, ba itlhoboge. E re morago ga sekole, ba se ke ba nne le mogopoplo ope wa go ka leka botshelo. Ba, ba lebale gore, mpepi e a ipelegisiwa.
Go a bonala ga se ka ga nna jalo ka Rre Ramosielele. A bona gore, ga go reye gore, fa a sa kgona kwa sekoleng, go felela foo. Jaaka re utlwa, a tlelwa ke leano la go itshetsa ka diatla. A se ka a leba gore, mongwe o tlaa tswa koo, a tla go mo direla.
Nnyaa, a itse gore, motho ga a direlwe e se nama. Ke yoo, re utlwa gore, a ema ka dinao, a bula kgwebo ya go dira digalase. Gongwe o tlaa botsa gore, ka sekole ke seo se ne se padile, kitso e ya go dira digalase, a e tsaya kae?
Go bolelwa fa kgwebo e, e simolotse e direlwa mo lwapeng. A Rre Ramosielele o ne a nyatsa theko mo gae, kgotsa eng, ga re itse. Fela re utlwa fa jaanong, a rekisetsa kwa Rail Park Mall mo Gaborone.
Motswana o a tle a re, ga go tsela e se ke e tlhoka mosetlho, a raya gore, tiro nngwe le nngwe, e a tle e nne le dilo dingwe tse di e emeng pele, di e itse go tswelela sentle. Setswana sa gompieno sa re dilo tseo, ke dikgwetlho. Mme ke dife dikgwetlho tse di emeng tiro ya ga Rre Ramosielel pele?
Ga twe selo sengwe ke gore, tiro e, ga e motlhofo, e batla go dirwa ka pelotelele. Re tlaa re, e batla gore motho a gate ka iketlo, a lebile gore o gata fa kae, o gata jang. Fa a sa dire jalo, kgwebo e tlaa phutlhama.
Selo se sengwe ga twe, Rre Ramosielele a re, Batswana ba
rata go kolota thata mme ba tloge ba se ke ba duele. E ka tswelela jang kgwebo, dilwana di tswa, madi one a sa tsene? Go nna thata.
Le fa gone tsela e tletse mesetlho jaana, go utlwala fa Rre Ramosielele a sa lape pelo, a sa itsape, e bile a sa galale lemmenyana la madi le a le bonang. Ga twe a re, ka lemme leo, o tshetsa lelwapa la gagwe la bana ba bararo. Gape, o setse a rekile motshine o o gotlhang digalase, jaanong o lekela go reka o o kwalang. A ga se gone gore, lemme ga le bolaye, go bolaya lefifi?
Fela jaaka gale, re ntse re gata le Dikgang (Daily News/Moranang 25 2018) mme re kopana le pego e ya kgwebo ya digalase mo go yone. Golo gongwe fa Dikgang e bua ka dikgwetlho tse kgwebo e e kopanang natso ya re;
‘ O buile fa a kopana le dikgwetlho.....ga reng ga tsone ke go rata go kolota ga Batswana.....’
Re buile thata gore, phoso e gantsi e dirafalang fa go kwalwa Setswana ke go tshwaraganya mafoko a a sa tshwanelang go tshwaragana. E re go ka bo go twe, ‘Ga go na tiro,’ go bo go twe, ‘Ga gona tiro’ jaaka re tle re bone madirelo mangwe a kwadile. Gompieno re bona phoso e sele.
Ga se 'Dikoko ga di ke...'
Lefoko leo ke lesupi
A e a bo e le mogopolo go eta?
Re ntse re a gakolola
Re ntse re a tswelela
Re tswelela ka ‘go tshwara...’
A re bue ka 'go tshwara...'
A re diriseng maemedi sentle
Legoelela ke eng?
A go buiwa jalo?
Go tsenelela go raya eng?
Leemedi le e leng lone ke lefe?
Ga go na ope molao
A ga se kgomo fela?
A e baya mae kgotsa e a tsala?
A Setswana se balole
A re ikgakolole maina a dikgwedi
Dinako tsa Setswana
Ga se go ba tsenya moko
Ka tse dingwe re a reng?
A bo a betlwa?
A go a nyalana?
A re nne re ye le tsone
A re nne re leke